b'\n_START_ARTICLE_\nBeril\n_START_SECTION_\nNahajali\xc5\xa1\xc4\x8da\n_START_PARAGRAPH_\nVe\xc4\x8dina raznobarvnih berilov se nahaja v granitnih pegmatitih, sljudnih skrilavcih (Ural) in apnencih (Kolumbija). Pogost je tudi v kositrovih in volframovih rudah. Najve\xc4\x8dja nahajali\xc5\xa1\xc4\x8da berila so na Norve\xc5\xa1kem, v Avstriji, Nem\xc4\x8diji, \xc5\xa0vedski (predvsem morganit), Irski, Braziliji, Kolumbiji, na Madagaskarju, Rusiji in Ju\xc5\xbeni Afriki, ZDA in Zambiji._NEWLINE_Med najve\xc4\x8dje kristale berila spadajo kristali iz pegmatitov v Novi Angliji, ki so imeli dimenzije 5,5 x 1,2 m in maso skoraj 18 ton. Najve\xc4\x8dji znani kristal katerega koli minerala je bil kristal berila, ki so ga na\xc5\xa1li  na Madagaskarju. Kristal je bil dolg 18 m in je imel premer 3,5 m.\n_START_SECTION_\nPodvrste\n_START_PARAGRAPH_\nPodvrste berila so \xc5\xbee od prazgodovine cenjeni dragi kamni.\n_START_SECTION_\nZlati beril in heliodor\n_START_PARAGRAPH_\nZlati beril je lahko bledo rumene do bleste\xc4\x8de zlate barve. V nasprotju s smaragdom ima zelo malo pomanjkljivosti. Ime zlati beril se v\xc4\x8dasih zamenjuje s heliodorjem (iz gr\xc5\xa1kega \xe1\xbc\xa5\xce\xbb\xce\xb9\xce\xbf\xcf\x82 (h\xc4\x93lios) - "sonce" + \xce\xb4\xe1\xbf\xb6\xcf\x81\xce\xbf\xce\xbd (d\xc5\x8dron ) -  "dar"), \xc4\x8deprav se nana\xc5\xa1a samo na \xc4\x8disto rumene ali zlato rumene odtenke, medtem ko se heliodor nana\xc5\xa1a na zeleno rumene odtenke. Zlato rumeno barvo mu dajejo ioni Fe\xc2\xb3\xe2\x81\xba.  Zlati beril in heliodor sta draga kamna. Najve\xc4\x8dji obdelani zlati beril je verjetno brezhibni 2054 karatni dragulj, ki je razstavljen v Hall of Gems, Washington, D.C..\n_START_SECTION_\nGo\xc5\xa1enit\n_START_PARAGRAPH_\nBrezbarvni beril se imenuje go\xc5\xa1enit. Ime je dobil po mestu Goshen v Massachusettsu, ZDA, kjer so ga prvi\xc4\x8d opisali.  Vsi obarvani berili so obarvani zaradi ne\xc4\x8disto\xc4\x8d, zato bi pri\xc4\x8dakovali, da je brezbarvni go\xc5\xa1enit naj\xc4\x8distej\xc5\xa1i beril. Predpostavka pogosto ni pravilna, ker lahko nekateri elementi inhibirajo barvo. Go\xc5\xa1enit se nahaja skoraj na vseh nahajali\xc5\xa1\xc4\x8dih berila. V preteklosti se je zaradi prozornosti uporabljal za izdelavo le\xc4\x8d za o\xc4\x8dala, sedaj pa se uporablja predvsem v draguljarstvu in kot surovina za pridobivanje berilija._NEWLINE_Cena nakita iz go\xc5\xa1enita je relativno nizka. Goshenit se z obsevanjem z energijsko bogatimi delci lahko obarva rumeno, zeleno, ro\xc5\xbenato ali modro. Mo\xc5\xbeni so tudi vmesni odtenki. Barva je odvisna od vsebnosti ne\xc4\x8disto\xc4\x8d, predvsem Ca, Sc, Ti, V, Fe in Co.\n_START_SECTION_\nMorganit\n_START_PARAGRAPH_\nMorganit ali ro\xc5\xbenati beril je redka, zelo kakovostna vrsta berila, ki ga obarvajo ioni Mn\xc2\xb2\xe2\x81\xba. Obstajata tudi oran\xc5\xbena in rumena razli\xc4\x8dica morganita. Rumeno barvo se lahko odstrani s segrevanjem ali s sevanjem._NEWLINE_Ro\xc5\xbenati beril so prvi\xc4\x8d odkrili leta 1910 na Madagaskarju. Decembra istega leta ga je New York Academy of Sciences v \xc4\x8dast svojemu donatorju J. P. Morganu imenovala morganit._NEWLINE_Najve\xc4\x8dji morganit so odkrili leta 1989 v Bennett Quarry v ameri\xc5\xa1ki dr\xc5\xbeavi Maine in ga imenovali "The Rose of Maine". Kristal je bil 23\xc2\xa0cm dolg. Njegov premer je meril okrog 30\xc2\xa0cm.\n_START_SECTION_\nRde\xc4\x8di beril\n_START_PARAGRAPH_\nRde\xc4\x8di beril, poznan tudi kot rde\xc4\x8di smaragd in \xc5\xa1krlatni smaragd, je rde\xc4\x8da razli\xc4\x8dica berila, ki so ga na\xc5\xa1li v ameri\xc5\xa1ki dr\xc5\xbeavi Utah in prvi\xc4\x8d opisali leta 1904.  Njegovo prvotno ime biksbit so kasneje preklicali, da ne bi prihajalo do zamenjav z mineralom biksbiitom, ki se tudi imenuje po mineralogu  Maynardu Bixbyju. Rde\xc4\x8do barvo mu dajejo ioni Mn\xc2\xb3\xe2\x81\xba. Nahajali\xc5\xa1\xc4\x8da berilov so obi\xc4\x8dajno pegmatiti in nekatere metamorfne kamnine, rde\xc4\x8di beril pa se pojavlja v topaznih riolitih.'